b'\n_START_ARTICLE_\nSapfo\n_START_PARAGRAPH_\nSapfo (Sappho, gr. \xce\xa3\xce\xb1\xcf\x80\xcf\x86\xcf\x8e, \xce\xa8\xce\xac\xcf\x80\xcf\x86\xcf\x89\xc2\xa0= Psapph\xce\xbf; VII \xe2\x80\x93 VI a. pr. m. e.) \xe2\x80\x93 senov\xc4\x97s graik\xc5\xb3 lyrin\xc4\x97 poet\xc4\x97, gimusi Lesbo saloje.\n_START_SECTION_\nIstorija\n_START_PARAGRAPH_\nIstorijoje ir poezijos tekstuose ji siejama su Mitil\xc4\x97n\xc4\x97s miestu, bet taip pat sp\xc4\x97jama, kad ji gim\xc4\x97 kitame Lesbo salos mieste Erese. Ji gim\xc4\x97 tarp 630 ir 612 m. pr. m. e., aristokrat\xc5\xb3 \xc5\xa1eimoje, o mir\xc4\x97 apie 570 m. pr. m. e. Did\xc5\xbeioji k\xc5\xabrybos dalis prarasta, bet \xc4\xafsp\xc5\xabdinga reputacija i\xc5\xa1liko._NEWLINE_N\xc4\x97ra joki\xc5\xb3 to meto istorini\xc5\xb3 \xc5\xa1altini\xc5\xb3 apie Sapfo gyvenim\xc4\x85 \xe2\x80\x93 tik jos poezija. Nors yra \xc4\xafprasta Sapfo poetin\xc4\x97s personos ir istorin\xc4\x97s Sapfo patirt\xc4\xaf laikyti bendra, mokslininkai po biografinio poezijos skaitymo suk\xc4\x97l\xc4\x97 rimtas abejones v\xc4\x97lyvesne biografine tradicija, i\xc5\xa1 kurios atsirado detalios nuomon\xc4\x97s. Tikima, kad Sapfo buvo Skamanderio ir Kleis dukt\xc4\x97 ir tur\xc4\x97jo tris brolius. Ji buvo i\xc5\xa1tek\xc4\x97jusi (graik\xc5\xb3 komedija teigia, kad u\xc5\xbe turtingo pirklio, bet tuo abejojama), d\xc4\x97l vyro vardo diskutuojama. Kai kurie vert\xc4\x97jai, interpretuodami poem\xc4\x85 apie mergait\xc4\x99 vardu Kleis, teigia, kad ji tur\xc4\x97jo dukr\xc4\x85 tokiu vardu. Tuo laiku buvo \xc4\xafprasta vadinti dukras seneli\xc5\xb3 vardais, tad \xc5\xa1i interpretacija ne be pagrindo. Ta\xc4\x8diau eolin\xc4\x97s graik\xc5\xb3 kalbos \xc5\xbeodis pais da\xc5\xbeniau rei\xc5\xa1k\xc4\x97 verg\xc4\x99 ar bet koki\xc4\x85 mergait\xc4\x99 nei dukr\xc4\x85. Nenor\xc4\x97dami kelti nesusipratim\xc5\xb3 d\xc4\x97l neai\xc5\xa1kaus Kleis statuso, vert\xc4\x97ja Diane Rayor ir David Campbell pasirinko neutral\xc5\xb3 \xc5\xbeod\xc4\xaf \xe2\x80\x9evaikas\xe2\x80\x9c savo poemos versijose._NEWLINE_Sapfo gim\xc4\x97 kilmingoje \xc5\xa1eimoje. Tai \xc4\xafrodo jos kalbos i\xc5\xa1prusimas ir rafinuota aplinka, apib\xc5\xabdinta jos eil\xc4\x97se. U\xc5\xbeuomin\xc5\xb3 apie \xc5\xa1okius, \xc5\xa1ventes, religines ceremonijas, karines flotiles, paraduose \xc5\xbeygiuojan\xc4\x8dias armijas, senov\xc4\x97s r\xc5\xabm\xc5\xb3 generolus ir damas gausu jos ra\xc5\xa1tuose. Ji kalba apie laik\xc4\x85, praleist\xc4\x85 Lidijoje, vienoje turtingiausi\xc5\xb3 ir galingiausi\xc5\xb3 to meto \xc5\xa1ali\xc5\xb3. I\xc5\xa1skirtiniau ji kalba apie savo draugus ir laiming\xc4\x85 laik\xc4\x85, praleist\xc4\x85 tarp dam\xc5\xb3 Lidijos sostin\xc4\x97je Sarduose, kur ka\xc5\xbekada gyveno Krezas ir auksu turtingas karalius Midas._NEWLINE_Smurtiniai i\xc5\xa1puoliai Lesbe ir po to Pitako vadovaujamas sukilimas nuvert\xc4\x97 valdan\xc4\x8dias \xc5\xa1eimas. Daugeliui met\xc5\xb3 Sapfo ir kiti kilmingieji, tarp j\xc5\xb3 ir draugas poetas Alc\xc4\x97jus, buvo i\xc5\xa1tremti. Jos eil\xc4\x97s kar\xc4\x8diai kalba apie blog\xc4\x85 elges\xc4\xaf su ja per tuos metus. Did\xc5\xbei\xc4\x85j\xc4\x85 dal\xc4\xaf tremties laiko ji praleido Sirak\xc5\xabzuose, Sicilijos saloje. I\xc5\xa1gird\xc4\x99, kad garsioji Sapfo atvyks \xc4\xaf j\xc5\xb3 miest\xc4\x85, Sirak\xc5\xabz\xc5\xb3 gyventojai pastat\xc4\x97 jos statul\xc4\x85 kaip pasveikinimo form\xc4\x85. V\xc4\x97liau 581 m. pr. m. e. , kai Pitakas nebebuvo vald\xc5\xbeioj, ji gal\xc4\x97jo sugr\xc4\xaf\xc5\xbeti \xc4\xaf t\xc4\x97vyn\xc4\x99. Tradici\xc5\xa1kai manyta, kad Sapfo nusi\xc5\xbeud\xc4\x97 nu\xc5\xa1okdama nuo Leukado skard\xc5\xbei\xc5\xb3 d\xc4\x97l meil\xc4\x97s keltininkui Faonui._NEWLINE_Kad kai kurios jos meil\xc4\x97s poemos skirtos moterims, tad buvo manoma, kad ji tur\xc4\x97jo homoseksuali\xc5\xb3 polinki\xc5\xb3. \xc5\xbdodis lesbiet\xc4\x97 atsirado nuo Lesbo salos, i\xc5\xa1 kurios ji kilusi, pavadinimo (jos vardas irgi dav\xc4\x97 kilm\xc4\x99 retesniam sinonimui safin\xc4\x97 (angli\xc5\xa1kai sapphic). Daugyb\xc4\x97s Sapfo poem\xc5\xb3 lyrinis subjektas i\xc5\xa1 ties\xc5\xb3 kalba apie aistr\xc4\x85 ir meil\xc4\x99 (kartais su atsaku, kartais be) \xc4\xafvairioms moterims. Ta\xc4\x8diau jai priskiriam\xc5\xb3 tekst\xc5\xb3 su lytini\xc5\xb3 akt\xc5\xb3 tarp moter\xc5\xb3 apra\xc5\xa1ymais yra vos keli, o ir d\xc4\x97l j\xc5\xb3 autenti\xc5\xa1kumo gin\xc4\x8dijamasi. Ar \xc5\xa1ios poemos biografin\xc4\x97s, ne\xc5\xbeinoma, bet Sapfo gyvenimo aplinkyb\xc4\x97s atsispindi jos darbuose, ir tai b\xc5\xabt\xc5\xb3 suderinta su jos stiliumi i\xc5\xa1reik\xc5\xa1ti imtymius i\xc5\xa1gyvenimus poezijoje._NEWLINE_Sapfo homoerotika turi b\xc5\xabti nagrin\xc4\x97jama VII a. pr. m. e. kontekste. Alc\xc4\x97jaus ir Pindaro poemose vaizduojami tokie patys romantiniai ry\xc5\xa1iai tarp duoto rato nari\xc5\xb3._NEWLINE_Viktorijos laikotarpiu buvo \xc4\xafprasta Sapfo apib\xc5\xabdinti kaip mergai\xc4\x8di\xc5\xb3 pensiono direktor\xc4\x99. Ties\xc4\x85 sakant, daugelis gin\xc4\x8dijasi, kad n\xc4\x97ra u\xc5\xbeuomin\xc5\xb3 apie mokym\xc4\x85, studentus, akademijas ar mokytojus jokiuose jos i\xc5\xa1likusiuose darbuose. Ta\xc4\x8diau mintis, kad Sapfo vadovavo kokiai nors akademijai, i\xc5\xa1lieka.'